L'alcalde de Sagunt i el regidor d'Educació han participat en les jornades de portes obertes del CIPFP Eduardo Merello
06 de març 2024

![](/media/apym1ddo/img_8827_c.jpg?width=850&height=566.6666666666666)

Hui, l'alcalde de Sagunt, Darío Moreno, i el regidor d'Educació, Raúl Palmero, han participat en les XIV Jornades de portes obertes d'FP organitzades pel CIPFP Eduardo Merello. En esta vista han estat presents també el director general d'Infraestructures Educatives de la Conselleria d'Educació, Universitats i Ocupació, Rafael Valcárcel; la directora general d'FP d'esta Conselleria, Marta Armendia; la presidenta de l'Associació Empresarial del Camp de Morvedre, Cristina Plumed; així com responsables de les empreses col·laboradores i associacions sindicals.

L'alcalde de Sagunt, Darío Moreno, ha expressat: «**Sempre parlem de la formació professional i últimament sembla que el missatge comença a canviar i parlem un poc de dignificació**». En eixa línia, l'alcalde ha indicat que per a arribar a eixa dignificació de la FP i que les famílies, la comunitat educativa i els estudiants «**vegen que esta és una opció de futur**», s'ha de «**dur a terme un treball a tots els nivells**». Així mateix, Darío Moreno ha posat l'accent sobre la importància d'esta formació en el municipi: «**La veritat que en esta comarca ens ho estem creient molt, de fet, Sagunt, ho comentava ara amb la directora general, és hui dia, l'única ciutat de la Comunitat Valenciana amb dos centres integrats de formació professional**». De la mateixa manera, l'alcalde ha assenyalat que «**això no passa perquè sí**». I ha aclarit: «**Això passa perquè s'alineen tots els agents, tots els actors per a demandar que la formació professional ha d'ocupar un lloc privilegiat dins del nostre sector educatiu**».

![](/media/irbnjvoo/img_8781_c.jpg?width=850&height=566.6666666666666)

L'alcalde també ha fet referència a la valoració que fan les empreses del municipi sobre la formació professional que s'impartix en ell, i indica que és «**altíssima**» i ha argumentat: «**De fet, quan mirem les ràtios de desocupació corresponents, els nostres cicles d'FP, i particularment els que s'impartixen ací, en Merello, tenen uns índexs més baixos**».

L'alcalde ha recalcat que «**PowerCo ve a sumar, però no ve a substituir part de la indústria**» del municipi. Així, ha indicat l'alcalde, PowerCo ha de generar noves oportunitats.

El regidor d'Educació, Raúl Palmero, ha manifestat: «**La nostra ciutat cada vegada més és un referent en Formació Professional i en este sentit el CIPFP Eduardo Merello és un dels centres estendard**». Així mateix, també ha fet referència al fet que Sagunt actualment és «**l'única localitat de la Comunitat Valenciana amb dos centres integrats de Formació Professional**», i això, segons ha indicat el regidor, és símptoma que la comunitat educativa del municipi «**està lligada a la nova industrialització i apostant per la formació dual**». A més, Raúl Palmero ha expressat: «**Aprofite per a agrair les paraules del director general d'Infraestructures Rafael Valcárcel, que en la seua exposició ha deixat clar que actuaran en el centre i per a la Conselleria és una prioritat, en eixa línia desitge que ens ho comuniquen per escrit i de manera formal, ja que han deixat clar, que és el primer centre de tal calat en el qual intervindran**».

![](/media/5cfdz0gj/img_8817_c.jpg?width=850&height=566.6666666666666)

El director general d'Infraestructures Educatives de la Conselleria d'Educació, Universitats i Ocupació, Rafael Valcárcel, ha indicat que «**la meua presència ací fonamentalment és per a tranquil·litzar la comunitat educativa perquè hi ha hagut una polèmica amb la possibilitat que es construïsca o no es construïsca el nou centre Eduardo Merello i en això no hi ha cap mena de dubte**». El director general ha indicat que esta iniciativa és un projecte estratègic definit com a tal i la seua «**obligació és construir-lo i construir-lo en les condicions que la comunitat educativa en concret necessite**». D'eixe mode, Rafael Valcárcel ha explicat que ha parlat amb el director del centre per a revisar el projecte i comprovar si el que estava previst inicialment s'ajusta completament a les necessitats del centre, així com amb l'experiència dels docents si el projecte necessita algun ajust. De la mateixa manera, ha assenyalat la necessitat de col·laboració amb l'Ajuntament de Sagunt i la planificació per a intentar que les obres no afecten la docència.

![](/media/zugbjhyz/img_8790_c.jpg?width=850&height=566.6666666666666)

Després de la inauguració, els assistents han visitat els tallers oferits per l'alumnat i els docents, així com mostres dels projectes i treballs que duen a terme en les instal·lacions del centre.

   ![](/media/fz2p0az4/img_8704_c.jpg?width=372&height=248&mode=max) ![](/media/agvbm3uf/img_9019_c.jpg?width=371&height=247&mode=max)

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-i-el-regidor-d-educacio-han-participat-en-les-jornades-de-portes-obertes-del-cipfp-eduardo-merello/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-i-el-regidor-d-educacio-han-participat-en-les-jornades-de-portes-obertes-del-cipfp-eduardo-merello/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-i-el-regidor-d-educacio-han-participat-en-les-jornades-de-portes-obertes-del-cipfp-eduardo-merello/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-i-el-regidor-d-educacio-han-participat-en-les-jornades-de-portes-obertes-del-cipfp-eduardo-merello/)